हर टीले की अपनी विशेषता है. टीला नंबर 6 हड़प्पनों का आवासीय क्षेत्र था. इस से पता चलता है कि वे लोग कैसे रहते थे. टीला नंबर 4 से अनुमान है कि वे यहां कब, कैसे स्थापित हुए. पुरातत्त्ववेत्ताओं का अनुमान है कि जब ये बाशिंदे यहां आए थे तो टीला नंबर 6 पर बसे थे. यहां हड़प्पाकाल से पूर्व के तथ्य भी मिले हैं. टीला नंबर 7 में हाल ही में 4 नर कंकाल मिले हैं. इन में से 2 पुरुषों के 1 स्त्री का और 1 बच्चे का है. कंकाल के पास मिट्टी के बरतन और अनाज मिले हैं. चूडि़यां भी मिली हैं. कहा जा रहा है कि उस समय के लोग पुनर्जन्म में यकीन रखते थे. मृत आदमी की लंबाई 5.7 इंच, उम्र करीब 50 साल, औरत की लंबाई 5.4 इंच, उम्र करीब 30 साल और बच्चे की उम्र लगभग 10 साल होने का अनुमान है. यहां और भी कंकाल हैं. यह जगह शहर के बाहरी हिस्से में कब्रगाह थी. करीब 50 एकड़ क्षेत्र में फैले इस टीले में स्मारक भी मिले हैं. कुछ जानकारों का कहना है कि यह मध्यकाल का हो सकता है हालांकि अभी कंकालों की रेडियो कार्बन डेटिंग व डीएनए नहीं कराया गया है. इन्हें डेक्कन कालेज एंड रिसर्च इंस्टिट्यूट, पुणे भेजा गया है.